A Bizottság 912/2004/EK rendelete

(2004. április 29.)

az ipari termelés közösségi felmérésének létrehozásáról szóló 3924/91/EGK tanácsi rendelet végrehajtásáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az ipari termelés közösségi felmérésének létrehozásáról szóló, 1991. december 19-i 3924/91/EGK tanácsi rendeletre [1] és különösen annak 9. cikkére,

mivel:

(1) A 3924/91/EGK rendelet előírja, hogy azon intézkedéseket, amelyek az adatok gyűjtésével és az eredmények feldolgozásával kapcsolatos technikai fejlődéshez való alkalmazkodást segítik, a Bizottság azután állapítja meg, hogy konzultált a statisztikai programbizottsággal.

(2) A műszaki fejlődés és a később keletkezett jogszabályok, különösen az európai gazdaságstatisztikai rendszerre vonatkozók, szükségessé teszik az adatgyűjtés vonatkozási körének és jellemzőinek kiigazítását.

(3) E kiigazításoknak javítaniuk kell a tagállamok által szolgáltatott statisztikák lefedettségi mértékét, anélkül, hogy növelnék a gazdasági szereplők terheit.

(4) A közösségi rendszeren belül összeállított statisztikai adatoknak kielégítő minőségűeknek és a tagállamok között összehasonlíthatónak kell lenniük.

(5) Az e rendeletben megállapított intézkedések összhangban vannak a 89/382/EGK, Euratom határozattal [2] létrehozott statisztikai programbizottság véleményével,

ELFOGADTA EZT A RENDELETET:

1. cikk

A 3924/91/EGK tanácsi rendelet 1. cikkében említett adatgyűjtés vonatkozási körét az adatgyűjtési körrel és a megfigyelési egységgel kell meghatározni.

A referenciaidőszak adatgyűjtési körét azon gazdasági egységek alkotják, amelyek főtevékenysége vagy másodlagos tevékenységeinek egyike az Európai Közösségben a 3037/90/EGK rendelet [3] módosításáról szóló, 2001. december 19-i 29/2002/EK rendelettel [4] érvénybe léptetett gazdasági tevékenységek statisztikai osztályozása (NACE Rev. 1.1) C, D vagy E nemzetgazdasági ágában szerepel.

A megfigyelési egység a közösségi termelési rendszer megfigyelésére és elemzésére szolgáló statisztikai egységekről szóló, 1993. március 15-i 696/93/EGK tanácsi rendeletben [5] meghatározott gazdasági egység. A tagállamok megfigyelési egységként más statisztikai egység használatával is gyűjthetnek adatokat, de az Eurostatnak a gazdasági egységek adatait kell továbbítaniuk.

2. cikk

Az adatgyűjtési kör egységeinek a 3924/91/EGK tanácsi rendelet 5. cikkének (2) bekezdésében említett azon kötelezettségét, hogy a tagállamok felszólítására valós és teljes információt adjanak, az adatgyűjtési kör azon megfigyelési egységeire vonatkozik, amelyek a PRODCOM-listában felsorolt termékeket állítanak elő.

3. cikk

A tagállamoknak a 3924/91/EGK tanácsi rendelet 3. cikkének (2) bekezdésében említett azon kötelezettségét, hogy olyan adatgyűjtési módszereket alkalmazzanak, amelyek biztosítják, hogy minden NACE szakágazatban a nemzeti termelés legalább 90 %-át reprezentáló gazdasági egységektől adatot gyűjtsenek, a következőképpen kell végrehajtani: a tagállamok olyan adatgyűjtési módszereket alkalmaznak, amelyek elősegítik a NACE Rev. 1.1 C, D és E nemzetgazdasági ág minden szakágazatában a nemzeti termelés legalább 90 %-át reprezentáló adatok gyűjtését.

4. cikk

A tagállamoknak a 3924/91/EGK tanácsi rendelet 3. cikkének (4) bekezdésében említett adatgyűjtés alóli mentességét termékenként, az adott termék nemzeti termelése alapján kell megállapítani.

A tagállamok eltekinthetnek egy termékre vonatkozóan az adatok begyűjtésétől, amennyiben az előző évben az adott termék nemzeti össztermelése kevesebb, mint a termék közösségi össztermelésének 1 %-a. Nulla értéket kell jelenteniük azon termékekre vonatkozóan, amelyekre e mentesség alapján nem gyűjtöttek adatokat. A tagállamoknak be kell nyújtaniuk a szükséges dokumentumokat.

5. cikk

A tagállamoknak 3924/91/EGK tanácsi rendelet 5. cikkének (3) bekezdésében említett azon kötelezettség alóli mentességét, hogy PRODCOM-adatgyűjtést végezzenek, ki kell terjeszteni azon esetekre is, amikor a tagállamok a különféle adatforrások és módszerek kombinációjával állítják elő a szükséges adatokat.

6. cikk

A 3924/91/EGK tanácsi rendelet 5. cikkének (4) bekezdésében megállapított azon kötelezettség mellett, hogy az Eurostat kérésére információt szolgáltassanak, a tagállamoknak az Eurostat részére szintén meg kell adniuk a szükséges információt megfigyelési módszereikről, mintáikról és lefedettségükről, a PRODCOM-módszertan kézikönyvében leírt PRODCOM-módszertan elveivel megegyező dokumentáció összeállítása céljából.

7. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 29-én.

a Bizottság részéről

Joaquin Almunia

a Bizottság tagja

[1] HL L 374., 1991.12.31., 1. o.

[2] HL L 181., 1989.6.28., 47. o.

[3] HL L 293., 1990.10.24., 1. o.

[4] HL L 6., 2002.1.10., 3. o.

[5] HL L 76., 1993.3.30., 5. o.

--------------------------------------------------